1. ปัจจัยความเสี่ยง

1.1 ความเสี่ยงในการพึ่งพาลูกค้ารายใหญ่หรือน้อยราย

  ในการประกอบธุรกิจนายหน้าซื้อขายหลักทรัพย์ ปัจจัยเสี่ยงหนึ่งที่บริษัทหลักทรัพย์ต้องระมัดระวังคือ
  ความเสี่ยงในการพึ่งพามูลค่าซื้อขายหลักทรัพย์ของลูกค้ารายใหญ่ บริษัทฯ
  มีนโยบายที่จะไม่ให้บริษัทฯ ตกอยู่ภายใต้ภาวะความเสี่ยงนี้
  จึงกำหนดนโยบายไม่ให้เกิดความเสี่ยงจากการกระจุกตัวของกลุ่มลูกค้า
  โดยมีมาตรการขยายฐานลูกค้าของบริษัทฯ ให้กว้างด้วยการเพิ่มทีมงานการซื้อขายหลักทรัพย์
  ขยายสาขา และเพิ่มช่องทางการซื้อขายหลักทรัพย์ด้วยระบบ Internet
  มาตรการดังกล่าวได้นำมาปฏิบัติอย่างจริงจังตั้งแต่ปี 2541

  ปัจจุบัน บริษัทฯ สามารถลดความเสี่ยงที่เกิดจากการพึ่งพิงลูกค้ารายใหญ่ได้ในระดับที่น่าพอใจ
  โดยปริมาณการซื้อขายหลักทรัพย์ของลูกค้ารายใหญ่ 10
  รายแรกเทียบกับมูลค่าการซื้อขายทั้งหมดของบริษัทฯ ได้ลดลงจาก 45% ในปี 2541 มาเป็น 15%
  ในปี 2546

  ทั้งนี้ มูลค่าการซื้อขายของลูกค้า 10 รายแรกในปี 2546 เท่ากับ 101,060 ล้านบาท
  ซึ่งหากบริษัทฯ ต้องสูญเสียลูกค้ารายใหญ่ 10 รายแรกไป จะกระทบรายได้ของบริษัทฯ
  คิดเป็นเพียงร้อยละ 11.8 ของรายได้ทั้งหมด

1.2 ความเสี่ยงจากการเปิดเสรีค่าธรรมเนียมฯ

จากการที่ตลาดหลักทรัพย์ฯ
และสำนักงานคณะกรรมการกำกับหลักทรัพย์และตลาดหลักทรัพย์ได้ประกาศกำหนดค่าธรรมเนียมขั้นต่ำในการเป็นนายหน้าซื้อขายหลักทรัพย์
มีผลบังคับใช้ตั้งแต่วันที่ 14 มกราคม 2545 เป็นต้นมา
ทำให้ความเสี่ยงจากแนวโน้มราคาลดลงสำหรับธุรกิจนายหน้าซื้อขายหลักทรัพย์หมดไป

  อย่างไรก็ตาม หากตลาดหลักทรัพย์ฯ
  มีการปรับเปลี่ยนนโยบายค่าธรรมเนียมขั้นต่ำไปสู่การเปิดเสรีค่าธรรมเนียมฯ อีกครั้งในอนาคต
  จะมีผลกระทบอย่างมากต่อความสามารถในการทำกำไรของบริษัทหลักทรัพย์ทั้งระบบ
  ดังเช่นที่เคยเกิดขึ้นในปี 2544

  ในปี 2546 บริษัทฯ มีรายได้ธุรกิจนายหน้าซื้อขายหลักทรัพย์ในสัดส่วนที่สูงถึงร้อยละ 78.8
  ของรายได้รวม
  หากอัตราค่าธรรมเนียมลดลงจะมีผลกระทบต่อรายได้โดยตรงตามสัดส่วนการลดลงของอัตราค่าธรรมเนียมฯ

  อย่างไรก็ตาม บริษัทฯ ได้ตระหนักถึงความเสี่ยงในประเด็นนี้ โดยบริษัทฯ
  มีนโยบายในการกระจายโครงสร้างรายได้ไปยังธุรกิจด้านอื่น ๆ ให้มากขึ้น
  ดังจะเห็นได้จากในปีที่ผ่านมา บริษัทฯ
  ได้เพิ่มทีมงานหารายได้ด้านวาณิชธนกิจและด้านค้าตราสารหนี้เพื่อเสริมความแข็งแกร่งของฐานรายได้และรองรับความเปลี่ยนแปลงอันอาจเกิดขึ้นของธุรกิจนายหน้าซื้อขายหลักทรัพย์

1.3 ความเสี่ยงที่เกิดจากการพึ่งพาบุคลากรหลักของบริษัทฯ

  ตลอดระยะเวลาที่ผ่านมาผู้บริหารของบริษัทฯ
  มีส่วนสำคัญเป็นอย่างมากในการดำรงอยู่และการฟื้นตัวของบริษัทฯ ในปัจจุบัน กรรมการ 3 ท่าน
  ที่มีบทบาทสำคัญในการบริหารงาน ได้แก่ นายโรเบิร์ต แม็คมิลเล็น นายเรืองวิทย์ ดุษฎีสุรพจน์
  นายเชาว์ อรัญวัฒน์ โดยเฉพาะ นายเรืองวิทย์ ดุษฎีสุรพจน์ และนายโรเบิร์ต แม็คมิลเล็น
  ถือได้ว่าเป็นผู้ริเริ่มกอบกู้สถานะของบริษัทฯ จากบริษัทที่เกือบต้องปิดกิจการในปี 2540
  มาเป็นบริษัทที่มีฐานะการเงินที่แข็งแกร่งในปัจจุบัน โดยในเดือนกันยายน 2540
  ซีมิโก้ได้รับแจ้งจากสำนักงาน ก.ล.ต. ว่า บริษัทฯ อาจต้องหยุดการดำเนินธุรกิจ หากบริษัทฯ
  ไม่สามารถดำรงเงินทุนสำรองอย่างเพียงพอ โดย ณ วันที่ 30 กันยายน 2540 บริษัทฯ
  มีมูลค่าการตลาด (Market Capitalisation) เท่ากับ 259.53 ล้านบาท มูลค่าหนี้สินรวม
  (ทั้งนี้ ไม่รวมบัญชีลูกค้า) ณ 31 ธันวาคม 2540 จำนวน 436 ล้านบาท
  และมีผลขาดทุนจากการดำเนินงานสำหรับปีสิ้นสุดวันที่ 31 ธันวาคม 2540 จำนวน 866.51
  ล้านบาท

  กลุ่มผู้บริหารภายใต้การนำของกรรมการหลักทั้ง 3
  ท่านได้ร่วมกันบริหารงานและมีส่วนสำคัญในการผลักดันให้บริษัทฯ ประสบความสำเร็จ ดังนี้

  - บริษัทฯ ประสบความสำเร็จในโครงการเพิ่มทุนนับแต่ปี 2541 ถึงปัจจุบัน
  โดยสามารถระดมทุนได้กว่าพันล้านบาท

  - ได้ดำเนินนโยบายปลอดจากภาระหนี้สินตั้งแต่ปี 2541 จนถึงปัจจุบัน
  ตลอดจนลดขาดทุนสะสมกว่าพันล้านบาทจนสามารถจ่ายเงินปันผลจำนวน 0.50
  บาทต่อหุ้นให้แก่ผู้ถือหุ้นในเดือนพฤษภาคม 2542 และเมื่อบริษัทฯ
  ประสบภาวะขาดทุนจากนโยบายค่าธรรมเนียมเสรีในปี 2543 และปี 2544 บริษัทฯ
  ได้ขออนุมัติผู้ถือหุ้นโอนเงินสำรองตามกฎหมายและส่วนล้ำมูลค่าหุ้นบางส่วนไปชดเชยขาดทุนสะสมในการประชุมสามัญผู้ถือหุ้นประจำปี
  2545 เพื่อให้สามารถจ่ายเงินปันผลให้ผู้ถือหุ้นได้เมื่อมีกำไร โดยบริษัทฯ
  สามารถจ่ายเงินปันผลประจำปี 2545 ให้ผู้ถือหุ้นได้ในปี 2546 ในอัตรา 0.50 บาทต่อหุ้น

  จากนโยบายการขยายฐานลูกค้าธุรกิจนายหน้าซื้อขายหลักทรัพย์
  จำนวนลูกค้าซื้อขายหลักทรัพย์ได้เพิ่มขึ้นจากจำนวน 1,449 ราย ในปี 2542 มาเป็น 10,838
  ราย ในปี 2546 โดยส่วนแบ่งตลาดได้เพิ่มขึ้นอย่างมีนัยสำคัญ จากส่วนแบ่งตลาด 3.74% ในปี
  2543 มาเป็นประมาณ 7.2% ในปี 2546 ทั้งนี้
  การเติบโตของปริมาณการซื้อขายหลักทรัพย์เฉลี่ยผ่านบริษัทฯ เปรียบเทียบปี 2546 กับปี 2543
  ได้เพิ่มขึ้นถึง 578% ในขณะที่ปริมาณการซื้อขายเฉลี่ยของตลาดหลักทรัพย์เพิ่มขึ้นเพียง 265%

เนื่องจากธุรกิจหลักทรัพย์เป็นธุรกิจที่จำเป็นต้องพึ่งพาความรู้ความสามารถของบุคลากรเป็นสำคัญ
ตลอดระยะเวลาที่ผ่านมาบริษัทฯ
ได้สรรหาบุคลากรที่มีความสามารถและมีศักยภาพเข้ามาเสริมทีมงานเป็นจำนวนมาก
จะเห็นได้ว่าในปัจจุบันบริษัทฯ
สามารถขยายฐานรายได้นอกเหนือจากธุรกิจนายหน้าซื้อขายหลักทรัพย์ไปสู่ธุรกิจด้านวาณิชธนกิจและซื้อขายตราสารหนี้เพิ่มขึ้น
รวมทั้งการลงทุนในบริษัทย่อยเพื่อประกอบธุรกิจจัดการกองทุนส่วนบุคคล

ผู้บริหารทุกระดับในทุกส่วนงานของบริษัทฯ มีส่วนสำคัญต่อผลสำเร็จในการดำเนินงานของบริษัทฯ
ดังนั้นจึงกล่าวได้ว่า บริษัทฯ มีความเสี่ยงในการพึ่งพาบุคลากรหลักเหล่านี้ หากบริษัทฯ
สูญเสียบุคลากรดังกล่าวไปอาจส่งผลให้บริษัทฯ
ไม่สามารถรักษาระดับผลการดำเนินงานดังเช่นในระดับปัจจุบัน บริษัทฯ
ได้ตระหนักถึงความเสี่ยงในข้อนี้ จึงได้พิจารณาทบทวนผลตอบแทนและสวัสดิการต่าง ๆ
ให้อยู่ในระดับที่ทัดเทียมคู่แข่งในอุตสาหกรรมอย่างสม่ำเสมอ
เพื่อเป็นเครื่องมือในการรักษาบุคลากรที่มีความสำคัญต่อความอยู่รอดและการดำเนินงานของบริษัทฯ
ให้คงอยู่กับบริษัทฯ ต่อไป